記夜
作者：呂本中
朝代：宋

paragraphs: 殘暑薰炙人，安夢不得長。
忽蒙千里風，慰此六尺牀。
高梧舞清影，上懸明月光。
初知枕簟穏，未厭塵土忙。
中宵有臭蟲，其大如蛣蜣。
排闥觸屏帳，怒欲凌空翔。
熟視不得名，但見兩翼張。
本草所不載，爾雅所未詳。
夏蟲盛百族，此物尤猖狂。
東窗不得睡，幸無疾病妨。
惜哉有知物，點汚此微涼。
人生要更事，美惡無不嘗。
悉除糞壤念，頓悟服食方。
去爲千丈松，凜然衝雪霜。
慎勿學瓜瓠，置身籬落傍。